|  |
| --- |
| Notat  24. juni 2014  J.nr. 14-2611052  Proces og Administration  tco |

|  |
| --- |
| **Resumé af Forslag til Lov om ændring af momsloven, skattekontrolloven, ligningsloven, lov om et indkomstregister og lov om inddrivelse af gæld til det offentlige (Udvidelse af indberetningspligterne vedrørende finansielle produkter, videregivelse af oplysninger til finansielle virksomheder, ændring af indberetningspligten vedr. modtagere af renter og afgivelse af regnskabsoplysninger om moms i forbindelse med selvangivelsen)** |

Det foreslås, at selvstændigt erhvervsdrivende skal afgive regnskabsoplysninger vedrørende skyldig eller tilgodehavende moms i forbindelse med indsendelse af selvangivelsen. Forslaget skal medvirke til en større efterrettelighed, dvs. sikre, at flere selvstændigt erhvervsdrivende angiver moms i overensstemmelse med lovgivningen.

Det foreslås, at indberetningspligten vedrørende en række finansielle produkter udvides. Forslaget har til formål at øge efterretteligheden og dermed mindske skattegabet i relation til finansielle produkter. Den nærmere afgrænsning af lovforslagets elementer vedrørende udvidet indberetningspligt er udarbejdet på baggrund af drøftelser med den finansielle sektor.

Som en del af aftalen af 22. juni 2012 om en skattereform mellem den daværende regering (Socialdemokraterne, Det Radikale Venstre og Socialistisk Folkeparti), Venstre og Det Konservative Folkeparti blev det aftalt at udvide tredjepartsindberetningen vedrørende finansielle produkter. Aftalen indeholdt også et initiativ om Indsats mod erhvervsdrivendes fradrag for private udgifter. Nærmere analyser viste, at initiativet ikke var praktisk muligt at gennemføre, hvorfor nærværende lovforslag til erstatning herfor indeholder et forslag vedrørende afgivelse af regnskabsoplysninger om moms i forbindelse med selvangivelsen.

Derudover foreslås det at udvide de finansielle virksomheders adgang til at modtage data fra SKAT efter samtykke fra deres kunder. De virksomheder, der er omfattet af reglerne om god skik, skal fremadrettet med kundens samtykke kunne få oplysninger fra indkomstregistret og årsopgørelsen samt oplysninger om eventuelle restancer på offentlig gæld til brug for rådgivning af kunden i overensstemmelse med god skik reglerne.

Samlet skønnes initiativerne i lovforslaget at indebære et varigt merprovenu på i alt 185 mio. kr. efter tilbageløb.